סיגל אורן

סיגל אורן (נולדה ב-21 בנובמבר 1982) היא פרופסור חבר למדעי המחשב באוניברסיטת בן-גוריון בנגב ופרופסור חבר אורחת בסטנפורד. רבים ממחקריה עוסקים בהבנת תופעות חברתיות באמצעות כלים ממדעי המחשב התאורטיים, תורת המשחקים וכלכלה התנהגותית.

== ביוגרפיה ==
אורן גדלה בחיפה<ref></ref>.

ב-2004–2008 למדה מדעי המחשב בטכניון. ב-2013 השלימה תואר דוקטור באוניברסיטת קורנל, בהנחיית ג'ון קליינברג <ref></ref>. עבודת הדוקטורט שלה עסקה ב"גישות אלגוריתמיות לניתוח תופעות חברתיות". לאחר מכן עשתה פוסט-דוקטורט במיקרוסופט מחקר ובאוניברסיטה העברית.

מ-2015 מלמדת וחוקרת במחלקה למדעי המחשב באוניברסיטת בן-גוריון בנגב. נכון ל-2023, אורן היא פרופסור חבר.<ref name=":0"></ref><ref></ref>

אורן שותפה מזה מספר שנים בוועדה המסדרת ובוועדת התוכן של הכנס המוביל בעולם של תורת המשחקים האלגוריתמית, ACM EC.<ref></ref> כמו כן, הובילה במשך שנים את הכנסים הישראלים בתורת המשחקים האלגוריתמית.

סיגל אורן נשואה לשחר דובזינסקי.

== מחקר ==
תחום המחקר של אורן הוא תורת המשחקים האלגוריתמית. אורן מספרת שהיא "מתעניינת בהבנת תופעות חברתיות באמצעות כלים ממדעי המחשב התאורטיים, תורת המשחקים וכלכלה התנהגותית".<ref name=":0" /> ברבים ממחקריה, אורן מתארת תופעה חברתית באמצעות מודל מתמטי, תוך שימוש בתורת המשחקים ולפעמים תורת הגרפים. לאחר מכן היא מנתחת את המשחק מהיבטים של תורת המשחקים, כגון ניתוח של שיווי המשקל (הוכחת קיום, סוג שיווי המשקל, מחיר האנרכיה) ואלגוריתמים לפתרון המשחק. במקרים מסוימים אורן מתארת כיצד ניתן לשפר את תוצאת המשחק על ידי שינוי חוקי המשחק או הפרמטרים שלו<ref></ref>.

נמחיש את אופי מחקריה באמצעות דוגמה: אורן ושותפים פרסמו מחקר שבחן גיבוש דעות באמצעות מודל גרפי, בו גרף ממושקל מייצג את רשת ההשפעה בין אנשים. לאורך זמן דעותיהם של אנשים מתקרבות לדעות שכניהם, אם כי כל אדם עדיין מושפע מ"אמונה פנימית" שלא מושפעת מהסביבה. אורן ושותפיה חקרו את שיווי המשקל שהמשחק מתכנס אליו, ומצאו חסם עליון למידת אי-ההסכמה בגרף. בנוסף, נחקרת הבעיה האלגוריתמית של מציאת הקשתות שהכי כדאי להוסיף לגרף כדי להקטין את מידת אי-ההסכמה. לשאלה זאת יישומים להפחתת קיטוב פוליטי<ref></ref><ref></ref>.

בהשפעת כלכלה התנהגותית, רבים ממחקריה של אורן ממדלים שחקנים שאינם פועלים לפי המודל הרציונלי הקלאסי, למשל בכך שהשחקנים מפגינים הטיות קוגניטיביות או לבטים מוסריים שמגבילים את הרצון שלהם לשקר<ref></ref>. למשל, מחקריה בחנו כיצד לתכנן ביצוע משימות כאשר השחקן מוטה להווה (להמחשה: מפגין דחיינות או מתקשה לתכנן תוכניות עבור העתיד)<ref name=":1"></ref>, חקר מכרזים עם שחקנים המושפעים מאפקט הבעלות<ref></ref>, בעיית עצירה אופטימלית (בעיה המכונה גם בעיית המזכירה) עם שחקן בעל שנאת סיכון והטיית העיגון<ref></ref>. ברבים מהמחקרים אורן בודקת כיצד ניתן לצמצם את השפעת ההטיה, למשל אם השחקן מודע להטיה ומנסה למגרה.<ref name=":1" /> בנוסף, אורן טוענת שמודלים כאלו יכולים לשמש כיסודות לאלגוריתמים שיעזרו למגר את השפעת ההטיות, ואפילו הציעה שאלגוריתמים אלו ישולבו בסמארטפונים ובעוזרות וירטואליות<ref></ref>.

אורן פרסמה גם מחקרים שמשתמשים בתורת המשחקים כדי לפתור בעיות הקשורות למערכות מחשב. אורן עסקה בהקצאת משאבים באשכול מחשבים באמצעות מכרז<ref></ref>, ניתחה את מנגנון התמריצים בבלוקצ'יין והציעה כיצד לשפרו<ref></ref>, וניתחה את המשחק התחרותי בין מגן סייבר כנגד תוקף<ref></ref>.

== קישורים חיצוניים ==

* [https://scholar.google.com/citations?hl=en&user=zgCFb84AAAAJ סיגל אורן בגוגל סקולר]

== הערות שוליים ==

קטגוריה:מדעני מחשב ישראלים
קטגוריה:מדעניות מחשב ישראליות
קטגוריה:סגל אוניברסיטת בן-גוריון בנגב: מדעי המחשב
קטגוריה:בוגרות הטכניון - מכון טכנולוגי לישראל
קטגוריה:בוגרי הטכניון - מכון טכנולוגי לישראל
קטגוריה:בעלות תואר דוקטור מאוניברסיטת קורנל
קטגוריה:בעלי תואר דוקטור מאוניברסיטת קורנל
קטגוריה:חוקרי תורת המשחקים ישראלים
קטגוריה:ישראליות שנולדו ב-1982
קטגוריה:ישראלים שנולדו ב-1982